b'\n_START_ARTICLE_\nEpeios\n_START_PARAGRAPH_\nEpeios (muinaiskreikaksi \xce\x88\xcf\x80\xce\xb5\xce\xb9\xcf\x8c\xcf\x82) oli kreikkalaisessa mytologiassa kahden mieshahmon nimi:\n_START_SECTION_\nEpeios, Panopeuksen poika\n_START_PARAGRAPH_\nEpeios oli Troijan sodassa kreikkalaisten puolella taistellut sotilas ja Panopeuksen poika. Patrokloksen muistokisoissa h\xc3\xa4n osallistui nyrkkeilykisaan Euryalosta vastaan ja voitti ottelun. My\xc3\xb6hemmin Akhilleuksen muistokisoissa h\xc3\xa4n otteli tasapeliin Akamasta, Theseuksen poikaa, vastaan._NEWLINE_Epeios tunnetaan kuitenkin erityisesti Troijan puuhevosen rakentajana. T\xc3\xa4ss\xc3\xa4 h\xc3\xa4nt\xc3\xa4 auttoi Odysseus, joka oli saanut unessa kehotuksen Pallas Athenelta tehd\xc3\xa4 niin. Hevosen salaluukun mekanismi oli niin erikoinen, ett\xc3\xa4 ainoastaan Epeios osasi sen avata. Epeioksen on kerrottu my\xc3\xb6s olleen itse hevosen sis\xc3\xa4ss\xc3\xa4, kun se vietiin sis\xc3\xa4\xc3\xa4n Troijaan._NEWLINE_Paluumatkalla sodasta h\xc3\xa4n p\xc3\xa4\xc3\xa4ttyi Italiaan, ja versiosta riippuen perusti joko Metapontionin tai Pisan kaupungin._NEWLINE_Argoksen temppeliss\xc3\xa4 oli kaksi vanhaa Epeioksen tekemiksi uskottuja puista veistosta, jotka esittiv\xc3\xa4t Afrodite\xc3\xa4 ja Hermest\xc3\xa4.\n_START_SECTION_\nEpeios, Eliin kuningas\n_START_PARAGRAPH_\nEpeios oli Eliin kuningas Endymionin poika. H\xc3\xa4nen is\xc3\xa4ns\xc3\xa4 kutsui h\xc3\xa4net ja h\xc3\xa4nen kaksi velje\xc3\xa4\xc3\xa4n, Aitoloksen ja Paionin, juoksukilpailuun m\xc3\xa4\xc3\xa4r\xc3\xa4t\xc3\xa4kseen seuraajansa tuloksen perusteella. Epeios voitti kilpailun ja seurasi is\xc3\xa4\xc3\xa4ns\xc3\xa4 Eliin hallitsijana.'